Hoe gaan dit in Orania? | Maroela Media
Hoe gaan dit in Orania?
Dit was byna komies toe ek onlangs verskeie menings oor Orania lees en besef baie van die mense, met vreeslike sterk menings (na alle kante) was nog nooit in Orania nie.
Ek is seker daarvan meer Suid-Afrikaners was al by die Notre Dame-katedraal, wat onlangs afgebrand het, as in Orania. Tog wil almal ’n mening gee.
As plaasseun uit hierdie wêreld, wat as jong seun aartappels hier kom verkoop het voor Orania was soos hy nou is, ken ek hierdie wêreld en is ek lief vir hierdie wêreld en sy mense. Daarom wil ek ’n mening gee, maar nie my eie mening nie. Ek wil graag vertel hoe gaan dit met Orania en sy mense gaan.
Nee, ek bly nie hier nie. Ek werk nie hier nie. Ek kom wel dikwels hier. Oor die jare heen het Orania gegroei en, ten spyte van baie uitdagings, vorentoe gegaan en ’n krag geword. Solidariteit Helpende Hand het onlangs ’n baie deeglike en goed nagevorste wetenskaplike maatskaplike behoeftebepalingsverslag bekendgemaak, om vas te stel hoe dit met die mense in Orania gaan. Dit was vir ons belangrik.
Onlangse omstredenheid het sekere kwessies op een instelling van Orania belig, en dit noop ’n mens om te vra hoe lyk die hart van Orania en omstreke? Die studie van Solidariteit Helpende Hand wou fokus op die hele gebied wat bekendstaan as Orania, nie net op een of twee instellings op Orania nie.
Solidariteit Helpende Hand se verslag
Op 7 Maart 2019 is hierdie verslag bekendgestel. Dr. Elsha Hermann en Lize-Mari Buys, twee geregistreerde maatskaplike werkers, het vir maande aan hierdie verslag gewerk. Helpende Hand se uitsluitlike vraag was: “Hoe gaan dit met die mense in Orania? Hoe kan ons help om hierdie gemeenskap sterker te maak?”
Die finale uitslag van hierdie studie was verrassend: 92,2% van die inwoners in Orania is gelukkig of baie gelukkig. Slegs 0,8% is baie ongelukkig. Hierdie omvattende verslag het mooi rigting aangedui vir die uitdagings wat daar is.
Natuurlik is daar uitdagings. Dit is immers ’n hele gemeenskap wat hier bly. Die groot positiewe is dat dit alles aanspreekbare en hanteerbare probleme is. Baie mense het hulle hier kom vestig uit gemeenskappe waar daar nie oplossings vir dieselfde probleme was of steeds is nie. In Orania is die inwoners positief, en met ’n maatskaplike gemeenskapsontwikkelingsprogram staan ’n mens eintlik verbaas hoe sterk hierdie klein gemeenskap reeds is en steeds word.
Daarom het Helpende Hand ’n maatskaplike gemeenskapsontwikkelingskantoor hier oopgemaak. Ons sien die uitdagings, ons sien die oplossings – en dis haalbaar, hanteerbaar en kan opgelos word. Die studie het, onder meer, aangetoon dat 90,7% mense op ŉ langertermyngrondslag hier wil bly. Daarbenewens is daar 92,9% mense wat aantoon dat hulle hul familie of vriende sal aanraai om op Orania te bly. Hulle wil as gemeenskap saam vorentoe gaan.
Solidariteit Helpende Hand het juis binne ’n groter konteks besluit om hierdie studie aan te pak, in die wete dat Orania ’n unieke gemeenskap is. ’n Gemeenskap wat deur baie gesien word as abnormaal, maar wat juis normaal is, omdat dit ŉ ware gemeenskap is.
Wat arbeid betref, is Orania ’n normale gemeenskap en wil dit ook wees. Gewone en selfstandige handearbeid is byvoorbeeld vir almal hier normaal. Vir baie is dit ’n heenkome en al erken ’n mens alles is nie perfek nie, is 92,2% van die mense juis gelukkig omdat hulle werk en hul hierwees so normaal is. Hulle kan in normale omstandighede werk, veral in werk wat in die res van Suid-Afrika abnormaal geword het in die samelewing. Waar Afrikaners sukkel om in onderste posvlakke in die samelewing in te kom, is dit in Orania vanselfsprekend en normaal.
Die inwoners is gelukkig
Ons studie wou juis weet hoe gaan dit met die mense. En as hulle gelukkig is, hoekom is hulle so gelukkig? Natuurlik, soos ’n gemeenskap groei en ontwikkel, kom daar probleme en uitdagings, maar die oplosbaarheid daarvan word juis in die Helpende Hand-verslag beklemtoon en uitgewys. Die mense bly en werk hard (lees: werk selfstandig) en daardeur voel hulle hulle neem deel aan en dra by tot die vooruitgang van die gemeenskap. Die meeste wat hier woon, kom uit gemeenskappe waar hulle min tot geen deelname aan die gemeenskap gehad het nie. Die geïntegreerde gemeenskapsbenadering is goed en groot en dra baie vrug. Die inwoners voel almal deel van die gemeenskap. Hulle is nie buite en ver nie. Dis ’n gebalanseerde gemeenskap met iets van alles vir almal. Dit is ’n veilige omgewing om in te bly met relatief min misdaad en die “abnormale” vrede en rustigheid is hier normaal.
Opsommend, volgens die verslag:
“Oraniërs blyk baie gelukkig in Orania te wees, al is hul inkomstevlakke gemiddeld relatief laag en al bestaan daar verskeie maatskaplike uitdagings.”
Hoekom sal mense hulle hier vestig en hoekom dra dit by tot hulle geluk? Die antwoorde het nie as verrassing gekom nie. Die vier grootste redes was die Afrikanerkultuur, veiligheid, lewenskwaliteit en werkgeleenthede.
Verder wys die verslag dat daar ’n groot gevoel onder inwoners van deelname en geborgenheid is: “Oor die algemeen voel die respondente deel van Orania (85,9%) en is Orania vir hulle ’n tuiste (92,4%) en sal hulle Orania by hul vriende en familie aanbeveel (92,9%). Verder glo 95,2% van die respondente aan die ideaal van selfstandigheid.”
Wanneer oor werksomstandighede gesels word: “75% van respondente is tevrede met hul werksomstandighede, 72,6% van respondente meen dat hulle ’n goeie verhouding met hul werkgewer het en 59,2% van die respondente voel dat hulle billik vergoed word.”
Die twee maatskaplike werkers sluit die verslag af met die volgende:
“Orania is ’n unieke dorp met verskeie maatskaplike kwessies en uitdagings. Die inwoners van die dorp is egter gelukkig en streef na die ideaal van selfstandigheid. Die inwoners van die dorp is ook bereid om deur harde werk en baie opoffering groot verandering teweeg te bring, nie net vir hulself nie, maar ook vir die breër Afrikanergemeenskap.”
Onlangs is vrae gevra oor een instelling uit die baie instellings binne Orania. Mense maak ook dikwels geen onderskeid tussen die Orania-beweging en Orania as dorp nie. Die slotsom is dit gaan goed met die mense in Orania. Daar is uitdagings. Daar is ook oplossings. Wie nederig genoeg wil wees, kan leer by Orania oor hoe ’n gemeenskap homself kan ontwikkel en in selfwerksaamheid vorentoe kan gaan.
Helpende Hand Orania
Hoe lyk dinge tussen die Demokrate en sy kiesers?
Dis n fantastiese plek! Maak net seker dit bly so, binnekort is hier niks anders meer oor nie, dan kom hul weer vir julle.
Wat is die vrae wat gevra is oor die een.instelling en wat is die rede en antwoord? Hoekom dit so in die lug laat hang?
Ek wss al in die Notre Dame sowel as in Orania en was baie beindruk daarmee. Dis voorwaar n plek waar mens n tuiste kan maak, dis net jammer dat ons dit nie op groot skaal kan doen nie. Maar nou ja, die volkstaat ideaal sal seker maar net n droom bly solank niemand bereid is om op te offer en te skuif nie.
Laat Afrikaners toe om te doen wat elkeen gelukkig maak. Moet nie die Afrikaner probeer mislei of selfbeskikking afforseer nie, dit sal die grootste fout van die Afrikaner teenoor die Afrikaner wees!.
Kan julle dink wat ons kan vermag as on n provinsie gehad het .
Mense sukkel om te onderskei tussen “volkstaat” en Selfbeskikking. Met Orania, is ekonomie van skaal nog groot probleem, wat alles duurder maak, agv winsneming op winsgrens per produk vir besighede belangriker is as winsneming gegrond op omset. Dit maak inflasie groot, soos in baie klein karoo dorpies. Die ander belangrike punt, dis gegrond op EIE KAPITAAL, selfweksaamheid en eie arbeid. Vir my is dit pad vir SA regering en SA gemeenskappe om hulself op te hef deur soortgelyke kollektiewe te vorm en met harde werk, te ontwikkel binne raamwerk van selfbeskikking soos in VN konvensie oor menseregte Art 1, Afrika… Lees meer »